Hvorfor har EPD'en ikke nødvændigvis effekt på ordrebogen?
EPD'er efterspørges stadig mere og mere, fx i forbindelse med indkøb af materialer samt i udbuddet af nybyggeri. Men en EPD giver ikke nødvendigvis den ønskede effekt på ordrebogen.
Det kan fx handle om, at de aktører i byggebranchen, der benytter EPD’er , ikke er klar over, at producenten har udarbejdet en EPD – og derfor anvender andre materialer (med EPD’er), de i forvejen har kendskab til. Det kan man forsøge at afhjælpe ved at markedsføre sin EPD .
Den manglende effekt på ordrebogen kan også skyldes, at vi i Danmark stadig befinder os i de indledende faser, når det kommer til at stille krav til bygningers samlede klimabelastning. Med de klimakrav, som trådte i kraft 1. januar 2023, er det nu obligatorisk at udarbejde klimaberegninger på alt nybyggeri. Som producent kan man godt opleve en forsinket effekt på efterspørgslen af EPD’er. Dette skyldes, at alt nybyggeri, som har fået byggetilladelse før 1. januar 2023, ikke er omfattet af de føromtalte krav.
Med en EPD vil man således på sigt stå stærkere i konkurrencen om markedsandele i en byggebranche, der i en nær fremtid vil være betydeligt mere reguleret i forhold til byggeriets miljøpåvirkning.